b'\n_START_ARTICLE_\nMirz\xc9\x99 \xc5\x9e\xc9\x99fi Vazeh\n_START_PARAGRAPH_\nMirz\xc9\x99 \xc5\x9e\xc9\x99fi Vazeh (1796 G\xc9\x99nc\xc9\x99 \xe2\x80\x93 28. marraskuuta 1852 Tbilisi) oli azerbaid\xc5\xbeanilainen runoilija, kansanvalistaja ja opettaja._NEWLINE_Mirz\xc9\x99 \xc5\x9e\xc9\x99fi, kirjailijanimelt\xc3\xa4\xc3\xa4n Vazeh, syntyi kaanin hoviarkkitehdin perheeseen. H\xc3\xa4n sai uskonnollisen koulutuksen madrasassa, opiskeli persialaista ja arabialaista kirjallisuutta sek\xc3\xa4 opetti kalligrafiaa G\xc9\x99nc\xc9\x99ss\xc3\xa4. Yksi h\xc3\xa4nen oppilaistaan oli tuleva kirjailija Mirz\xc9\x99 F\xc9\x99t\xc9\x99li Axundov._NEWLINE_Vuonna 1840 Vazeh muutti Tbilisiin, jossa h\xc3\xa4n ty\xc3\xb6skenteli azerin ja persian kielen opettajana. Tbilisiss\xc3\xa4 h\xc3\xa4n perusti \xe2\x80\x9dViisaiden kerho\xe2\x80\x9d -nimisen kirjallisuussalongin ja tutustui ven\xc3\xa4l\xc3\xa4isiin, georgialaisiin ja azerbaid\xc5\xbeanilaisiin kirjailijoihin, filosofeihin ja valistusmiehiin sek\xc3\xa4 saksalaiseen kirjailijaan ja orientalistiin Friedrich von Bodenstedtiin._NEWLINE_Vazeh on perinteisen azerbaid\xc5\xbeanilaisen ja persialaisen runouden edustaja. H\xc3\xa4nen tuotantonsa k\xc3\xa4sitt\xc3\xa4\xc3\xa4 romanttista rakkauslyriikkaa sek\xc3\xa4 feodaaliyhteiskuntaa ja uskonnollista ahdasmielisyytt\xc3\xa4 arvostelevia satiirisia runoja. H\xc3\xa4n laati my\xc3\xb6s azerirunouden antologian ja azerbaid\xc5\xbeanilais-ven\xc3\xa4l\xc3\xa4isen sanakirjan._NEWLINE_Friedrich Bodenstedt julkaisi Vazehin runoja kirjassaan Tausend und ein Tag im Orient (\xe2\x80\x9dTuhat ja yksi p\xc3\xa4iv\xc3\xa4\xc3\xa4 it\xc3\xa4mailla\xe2\x80\x9d, 1849) ja kokoelmassa Lieder des Mirza Schaffy (\xe2\x80\x9dMirz\xc9\x99 \xc5\x9e\xc9\x99fin lauluja\xe2\x80\x9d). Teokset her\xc3\xa4ttiv\xc3\xa4t laajaa huomiota ja ne k\xc3\xa4\xc3\xa4nnettiin useille Euroopan kielille. My\xc3\xb6hemmin Bodenstedt v\xc3\xa4itti kirjoittaneensa runot itse. Todellisuudessa Bodenstedtin kirjat k\xc3\xa4sitt\xc3\xa4v\xc3\xa4t Vazehin sek\xc3\xa4 muiden azerbaid\xc5\xbeanilaisten ja persialaisten runoilijoiden k\xc3\xa4\xc3\xa4nn\xc3\xb6ksi\xc3\xa4.'